OAV: Janubiy Sudanda prezident va vitse-prezident tarafdorlari o‘rtasidagi janglar qayta boshlandi

Janubiy Sudanda prezident va sobiq vitse-prezident tarafdorlari o‘rtasidagi janglar qayta boshlandi, deya xabar bermoqda “TASS”.

AFP agentligi mahalliy hukumatga tayanib ma’lum qilishicha, davlat rahbari Salva Kiirga sodiq milliy armiya qismlari va uning sobiq o‘rinbosari Riyek Mashar tarafdorlari o‘rtasidagi qurolli harakatlar mamlakat janubi-g‘arbida, Uganda va Kongo Demokratik Respublikasi bilan chegaralar yaqinida bo‘lib o‘tmoqda.
Janubiy Sudandagi bundan avvalgi janglar 8—11-iyul kunlari bo‘lib o‘tib, kamida 300 kishining umriga zomin bo‘ldi, 60 ming kishi o‘z uylarini tark etishga majbur bo‘ldi.
2013-yil dekabrida Salva Kiir tomonidan qo‘zg‘olonchilarning sobiq yetakchisi, o‘zining o‘rinbosari Riyek Masharning lavozimidan bo‘shatishi Janubiy Sudanda mojaroning kelib chiqishiga sabab bo‘ldi. 2015-yilning avgust oyida Kiir va Mashar tinchlik kelishuvini imzoladi. Shu yilning yanvar oyidan boshlab ular milliy birlik o‘tish hukumati tuzishga kelishib oldi. 28-aprel kuni prezident hukumatning yangi tarkibini e’lon qildi. 8-iyul kuni esa mamlakat prezidenti Salva Kiir tarafdorlari va Riyek Masharni qo‘llab-quvvatlovchi sobiq isyonchilar o‘rtasida tartibsizliklar kelib chiqdi.